Sak til Hedmark Bygdekvinnelags årsmøte 2016,

fra Gullkornkomiteen 2016 og HBKs fylkesstyret .

Gullkornets framtid

Gullkornet er et reklamefritt blad, laget av medlemmer i Hedmark Bygdekvinnelag. Gullkornkomiteen har de siste årene bestått av 3 lokallagsmedlemmer fra de forskjellige sonene, samt en representant fra fylkesstyret. Bladet har lange tradisjoner, og inneholder stoff fra ulike deler av fylket. Tidligere sendte mange lokallag inn bidrag. Dette har endret seg til at komiteen har ansvar for stofftilfanget. De siste årene har Gullkornet hatt et opplag på 600. I 2015 ble 512 av disse solgt. Opplaget er under halvparten av hva medlemstallet i HBK er. Mange av de store lagene i HBK kjøper få eller ingen Gullkorn.

Det legges ned mye arbeid i bladet fra komiteen sin side, og dette blir pr i dag ikke dekket av møtegodtgjørelse. Komiteen har reisegodtgjørelse. Fylkesstyret er veldig godt fornøyd med bladet. Hvert år har bladet ulike temaer avhengig av hva som er på dagsorden i Bygdekvinnelaget eller samfunnet generelt. Bladet har de siste årene fått mer bildestoff, og etter ønske fra medlemmene er det er prioritert å ha en del oppskrifter.

Vi mener at bladet har et større salgspotensiale. Det er ikke nok kjent blant alle våre medlemmer. Bladet er viktig for å synliggjøre hva HBK er opptatt av og jobber med, og bør kunne markedsføres utover lagets egne medlemmer også. Det har gått med overskudd de siste årene, men har også potensiale til å være en større inntektskilde for fylkeslaget. Prisen ble økt fra kr. 70,- til kr. 100,- for to år siden.

Vi ønsker en debatt om Gullkornets framtid.

Aktuelle diskusjonsspørsmål:

-Hvordan organiserer vi redaksjonsarbeidet med Gullkornet? Bør redaksjonkomiteen ha godtgjøring?

- I hvor stor grad skal lokallagene involveres i arbeidet? (skal det f. eks gå på rundgang mellom lokallagene å sende inn stoff) Hvordan får vi lokallagene mere involvert i salget?

- Hvordan kan vi markedsføre bladet bedre?

- Hvilke endringer kan vi gjøre for å få bladet enda bedre og mer lesevennlig? (bruk av bilder, farger, temaer, faste spalter, layout osv.)

Forslag til vedtak: Saken taes opp under årsmøtedebatten. Innspillene herfra taes med til fylkesstyret og årets gullkornkomite for konklusjon.